Prijedlog ODLUKE VIJEĆA o utvrđivanju stajališta koje treba zauzeti u ime Unije u Upravnom odboru Gospodarske komisije Ujedinjenih naroda za Europu o nacrtu nove uredbe o bočnom udaru u stup i o nacrtu izmjene novog pravilnika o bočnom udaru u stup /* COM/2014/0680 final - 2014/0314 (NLE) */





OBRAZLOŽENJE 1. KONTEKST PRIJEDLOGA · Razlozi za prijedlog i ciljevi prijedloga Gospodarska komisija Ujedinjenih naroda za Europu (UNECE) na međunarodnoj razini razvija usklađene zahtjeve kojima se nastoje ukloniti tehničke prepreke trgovini motornim vozilima i sustavima koji se upotrebljavaju za ta motorna vozila među ugovornim strankama Revidiranog sporazuma iz 1958.[1] i osigurati da ta vozila i sustavi pružaju visoku razinu sigurnosti i zaštite okoliša. UNECE je nedavno dovršio nacrt novog pravilnika o jedinstvenim odredbama o homologaciji vozila s obzirom na karakteristike u vezi bočnog udara u stup[2] i nacrt izmjene nacrta tog novog pravilnika[3]. Cilj nacrta pravilnika kao i predložene izmjene jest uspostava visoke razine sigurnosti za putnike u vozilu pri bočnom sudaru s visokim krutim predmetom kao što je stablo ili rasvjetni stup. Neposredno uvođenje izmjene nacrta novog pravilnika pružit će ugovornim strankama mogućnost da prilikom prvog koraka primijene novi pravilnik u izvornoj seriji ili da odmah primijene izmijenjenu seriju. Izvorna će serija uključivati izuzeće s manje strogim ispitivanjima vrlo uskih automobila. U izmijenjenoj seriji ukida se izuzeće za ugovorne stranke koje same po sebi nemaju potrebu da ih primijene prilikom prvog koraka. Utvrđene odredbe Globalnog tehničkog pravilnika o bočnom udaru u stup br. 14, donesene odlukom Vijeća 14675/13[4], djelotvorno su prenesene u nacrt novog pravilnika UNECE-a i u nacrt izmjene nacrta novog pravilnika UNECE-a. Ovim se prijedlogom želi definirati stajalište Unije pri glasovanju o nacrtu pravilnika UNECE-a o bočnom udaru u stup, kao i o nacrtu njegove izmjene, o kojima će se glasovati na sastanku WP29 koji će se održati od 11. do 14. studenoga 2014. · Opći kontekst Uredbom (EZ) br. 661/2009 Europskog parlamenta i Vijeća od 13. srpnja 2009. o zahtjevima za homologaciju tipa za opću sigurnost motornih vozila, njihovih prikolica i sustava, sastavnih dijelova i zasebnih tehničkih jedinica namijenjenih za takva vozila[5] utvrđuju se temeljni zahtjevi za homologaciju tipa motornih vozila s obzirom na zaštitu kod bočnog udara izravnim upućivanjem na Pravilnik UNECE-a br. 95 – jedinstvene odredbe o homologaciji vozila s obzirom na zaštitu putnika u slučaju bočnog sudara[6]. Međutim, jasno je da aspekt bočnog udara u stup nije obuhvaćen zakonodavstvom EU-a. Ipak, i dalje je predviđeno da Unija glasa za nacrt s njime povezanog novog pravilnika UNECE-a o bočnom udaru u stup, kao i o nacrtu njegove izmjene, radi promicanja općih usklađenih zahtjeva na međunarodnoj razini kojima će se olakšati međunarodna trgovina. To će omogućiti europskoj industriji proizvodnje vozila i dobavljačima da slijede jedan skup zahtjeva priznatih u cijelom svijetu, tj. na državnim područjima ugovornih stranaka Revidiranog sporazuma iz 1958., kojima će se provoditi odredbe o bočnom udaru u stup. · Postojeće odredbe u području prijedloga Nema postojećih odredbi u području prijedloga. · Usklađenost s drugim politikama i ciljevima Unije Ako se provodi na razini EU-a, prijedlog je u skladu s ciljevima Direktive 2007/46/EZ o homologaciji motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila. Na temelju toga, prijedlog bi bio u skladu s ciljem EU-a osiguravanja visokog stupnja cestovne sigurnosti u pogledu motornih vozila. 2. REZULTATI SAVJETOVANJA SA ZAINTERESIRANIM STRANAMA I PROCJENA UTJECAJA · Savjetovanje sa zainteresiranim stranama Tijekom izrade prijedloga Europska komisija se savjetovala s dionicima. Došlo je do općeg savjetovanja kroz neformalnu radnu skupinu UNECE-a o bočnom udaru u stup u okviru Radne skupine o pasivnoj sigurnosti (GRSP) kao i širenja informacija i daljnje rasprave u Tehničkom odboru za motorna vozila tijekom razvoja Globalnog tehničkog pravilnika o bočnom udaru u stup i kasnijeg nacrta novog pravilnika UNECE-a te nacrta njegove izmjene na temelju Globalnog tehničkog pravilnika. · Procjena utjecaja Budući da nema postojećih odredbi u području prijedloga koje su relevantne u ovom trenutku, provest će se procjena utjecaja budu li se predložene mjere obavezno provodile na razini EU-a. 3. PRAVNI ELEMENTI PRIJEDLOGA · Sažetak predloženog djelovanja Prijedlogom se utvrđuje stajalište Unije pri glasovanju o nacrtu novog pravilnika UNECE-a o homologaciji vozila s obzirom na karakteristike u vezi bočnog udara u stup, kao i o nacrtu izmjene tog novog nacrta pravilnika UNECE-a. · Pravna osnova Pravna osnova za ovaj prijedlog jest članak 114., u vezi s člankom 218. stavkom 9. Ugovora o funkcioniranju Europske unije. · Načelo supsidijarnosti Opći zahtjevi za sigurnost motornih vozila već su usklađeni na razini Unije. Nove odredbe mogu se unijeti kao dodatak postojećim pravilima u budućnosti, kako su odlučili Europski parlament i Vijeće. Samo Unija može glasovati za međunarodne instrumente poput nacrta pravilnikâ UNECE-a i globalnih tehničkih pravilnika i za njihovo uvrštenje u Unijin sustav homologacije tipa sustava koji se upotrebljavaju u motornim vozilima. Time se ne sprečava samo rascjepkanost unutarnjeg tržišta, već se i osigurava jednaka razina sigurnosnih normi diljem Unije. Omogućuju se i prednosti ekonomije razmjera: proizvodi se mogu izrađivati za cijelo tržište Unije te čak i za međunarodno tržište, umjesto da ih se prilagođava kako bi bili u skladu s nacionalnom homologacijom tipa za svaku državu članicu. Zbog tog je razloga prijedlog u skladu s načelom supsidijarnosti. · Načelo proporcionalnosti Prijedlog je u skladu s načelom proporcionalnosti jer se njime ne zahtijeva izlaženje iz okvira nužnog da bi se ostvarili ciljevi osiguranja pravilnog funkcioniranja unutarnjeg tržišta, a pritom omogućuje i visoku razinu javne sigurnosti i zaštite. · Izbor instrumenata U skladu s člankom 218. stavkom 9. UFEU-a potrebna je odluka Vijeća kako bi se utvrdila stajališta koja treba donijeti u ime Unije u tijelu osnovanom na temelju međunarodnog sporazuma. 4. PRORAČUNSKE IMPLIKACIJE Prijedlog nema nikakav utjecaj na proračun Unije. 2014/0314 (NLE) Prijedlog ODLUKE VIJEĆA o utvrđivanju stajališta koje treba zauzeti u ime Unije u Upravnom odboru Gospodarske komisije Ujedinjenih naroda za Europu o nacrtu nove uredbe o bočnom udaru u stup i o nacrtu izmjene novog pravilnika o bočnom udaru u stup VIJEĆE EUROPSKE UNIJE, uzimajući u obzir Ugovor o funkcioniranju Europske unije, a posebno njegov članak 114., u vezi s njegovim člankom 218. stavkom 9., uzimajući u obzir prijedlog Europske komisije, budući da: (1) Unija je Odlukom Vijeća 97/836/EZ[7] pristupila Sporazumu Gospodarske komisije Ujedinjenih naroda za Europu (UNECE) o donošenju jedinstvenih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani sporazum iz 1958.”). (2) Standardizirani zahtjevi nacrta novog pravilnika UNECE-a o jedinstvenim odredbama o homologaciji vozila s obzirom na karakteristike u vezi bočnog udara u stup[8], kao i nacrt izmjene nacrta novog pravilnika UNECE-a o jedinstvenim odredbama o homologaciji vozila s obzirom na karakteristike u vezi bočnog udara u stup[9], namijenjeni su uklanjanju tehničkih prepreka trgovini motornim vozilima i njihovim sastavnim dijelovima među ugovornim strankama Revidiranog sporazuma iz 1958. i osiguravanju da ta vozila i sastavni dijelovi pružaju visoku razinu sigurnosti i zaštite. (3) Primjereno je odrediti stajalište koje je potrebno zauzeti u ime Unije u Upravnom odboru Revidiranog sporazuma iz 1958. u pogledu donošenja tog nacrta pravilnika UNECE-a, DONIJELO JE OVU ODLUKU: Jedini članak Stajalište koje je potrebno zauzeti u ime Unije u Upravnom odboru Revidiranog sporazuma iz 1958. jest da se glasuje u korist nacrta novog pravilnika UNECE-a o jedinstvenim odredbama o homologaciji vozila s obzirom na karakteristike u vezi bočnog udara u stup, u skladu sa sadržajem dokumenta ECE TRANS/ WP.29/2014/79, kao i nacrta izmjene nacrta novog pravilnika UNECE-a o jedinstvenim odredbama o homologaciji vozila s obzirom na karakteristike u vezi bočnog udara u stup, u skladu sa sadržajem dokumenta ECE TRANS/ WP.29/2014/80. Sastavljeno u Bruxellesu Za Vijeće Predsjednik [1] Odluka Vijeća od 27. studenoga 1997. s obzirom na pristupanje Europske zajednice Sporazumu Gospodarske komisije Ujedinjenih naroda za Europu o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani Sporazum iz 1958.”) (SL L 346, 17.12.1997., str. 78.). [2] Dokument UNECE-a ECE TRANS/WP.29/2014/79 [3] Dokument UNECE-a ECE TRANS/WP.29/2014/80 [4] Odluka Vijeća 14675/13 od 11. listopada 2013. o stajalištu koje je potrebno donijeti u ime Europske unije u okviru relevantnih odbora Gospodarske komisije Ujedinjenih naroda za Europu o prilagodbi tehničkom napretku pravilnika br. 3, 4, 5, 6, 7, 10, 12, 14, 16, 17, 19, 23, 31, 37, 38, 43, 48, 49, 50, 51, 54, 67, 69, 70, 77, 83, 87, 91, 94, 95, 98, 99, 100, 101, 103, 107, 110, 112, 113, 115, 117, 119, 121, 123, 128 i 129, o prijedlogu izmjena Konsolidirane rezolucije o izradi vozila (R.E.3) i o donošenju prijedloga Globalnog tehničkog pravilnika o bočnom udaru u stup te o donošenju prijedloga Globalnog tehničkog pravilnika o gumama. [5] SL L 200, 31.7.2009., str. 1. [6] SL L 313, 30.11.2007., str. 1. [7] Odluka Vijeća od 27. studenoga 1997. s obzirom na pristupanje Europske zajednice Sporazumu Gospodarske komisije Ujedinjenih naroda za Europu o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani Sporazum iz 1958.”) (SL L 346, 17.12.1997., str. 78.). [8] Dokument UNECE-a ECE TRANS/WP.29/2014/79 [9] Dokument UNECE-a ECE TRANS/WP.29/2014/80